
Aspect 2


NOTĂ INTRODUCTIVĂ


Macbeth a fost compus, după toate probabilitățile, pe la 1606. Minereul din care Shakespeare a scos metalul prețios al tragediei, este tot Cronica lui Holinshed, în care a găsit și materialul pentru dramele lui din istoria engleză. Numai că, pe când în acestea din urmă partea istorică ține un loc însemnat, in Macbeth ea dă numai pervazul pentru țesătura acțiunii. Și multe împrejurări sunt plăzmuite de poet.


Din tragediile «sinistre» ale poetului, Macbeth e poate cea mai fioroasă. Ea se potrivește cu moravurile epocii (1040-1054), și cu mediul: Scoția «Munților Inalți», cu «iarba neagră» care-i îmbracă munții, cu ferigile cari își întind brațele țepoase pe nisipurile umede și’n păduri, cu «lochurile» (lacurile) ei sărate și țărmurile veșnic spălate și roase de talazurile neadormite ale mării. Un zăbranic negru acoperă scena, și nici o rază de soare nu vine să lumineze noaptea fatalității. Și acțiunea se desfășură năvalnic, trecând ca un vifor pe dinaintea noastră, cu putere catastrofală.


Nu mai e vorba aici de melancolicul Hamlet, îmbuibat de metafizica germană, șovăind veșnic între cugetare și faptă, o fire complexă, care ne interesează cu atât mai mult cu cât e mai neînțeleasă, atrăgându-ne cu vraja misterului.


Aici avem, în cei doi protagoniști, Macbeth și Lady Macbeth, două caractere cari nu dau enigme de deslegat. In ei arde flacăra ambiției. Dar la Macbeth, râvna nu se trezește decât prin imboldul Vrăjitoarelor.


Ca și în Hamlet, de Duhul Regelui mort, așà și aici poetul se servește de elementul supranatural: de Vrăjitoare, Iele cari ursesc viitorul și împing în prăpastie pe slabul muritor. Aceste Vrăjitoare sunt numai simboluri, întruchipând îmboldurile sufletești sau îndemnurile fatalității; dar este cu putință, și prea probabil, că poetul să fi crezut în ele: căci această credință erà foarte răspândită pe vremea lui (și chiar mult mai în urmă). Incă în 1604 Regele James publică Daemonologia lui și în anul următor făcù să se arză 600 femei bătrâne pentru vrăjitorie.


In tot cazul ce efecte dramatice știe să câștige poetul din aceste intervențiuni ale puterilor întunericului! Și cum ne izbește închipuirea și ne sguduie sufletele chiar nouă, scepticilor moderni, făcându-ne aproape să credem în ele ca in ființe aevea!

 Prezicerile sibiline ale suratelor vrăjitoare, cari spun jumătăți de adevăruri și mint cu glas de adevăr, fac să încolțească întâiu în Macbeth râvna periculoasă. Dar, înainte de a alunecà pe priporul fatal al crimei, pe care nu mai este chip de a se oprì, el are clipe de șovăeală. Pe acestea le înlătură însă o altă putere, mai rea decât aceea a Vrăjitoarelor: Lady Macbeth, soția sa, un demon, cum poate fi o femeie în delirul răutății și al urei, precum poate fi un înger în acel al bunătății și al iubirii. S’au făcut încercări de a idealizà pe acest monstru femeiesc, și H. Heine (în ale sale «Shakespeare’s Frauen und Mädchen»), care’și bate joc de aceste încercări din Germania, conchide că femeia aceasta este o «foarte mare bestie». Dar și în Anglia nu lipsesc aceste ciudate tendințe. Astfel, Prof. Dewden, în cartea sa «Shakespeare» (London 1898), zice: «Lady Macbeth este de o fire mai fină și mai delicată (!)», căci «avându-și ochiul ațintit pe un scop — dobândirea coroanei lui Duncan pentru soțul ei — ea primește mijloacele inevitabile!» Ciudată apologie! Și aici Shakespeare e înrâurit de dramele lui Seneca: Lady Macbeth amintește, în concepția generală și amănunte, pe Medea și Clitemnestra lui Seneca.


Macbeth cade victima acestui geniu rău. Chiar după prezicerea Vrăjitoarelor, că va fi Than de Cawdor și Rege, Macbeth vine acasă și anunță soției sale vizita bunului Rege Duncan, și la întrebarea ei,




Și când se duce iar?





răspunde:




Cum crede, mâine,





după care ea zice:




O, soarele nu va vedeà ăst mâine!





Și când Macbeth șovăie, în fața omorului asupra Regelui și oaspelui lui, ea rostește aceste cuvinte de fiară:




«Am alăptat, și știu ce drag iubești
Pe pruncul care’ți suge țâța; totuș,
Pe când zâmbià în fața mea chiar, sfârcul
Mi l-aș fi smuls din știrbele-i gingii,
Și creieru-i sburam, de-aș fi jurat
Să fac aceea ce-ai jurat a face».








Ea i se oferă să îmbete pe cei doi copii din casă cari veghează noaptea pe Duncan, și după uciderea acestuia să se puie vina pe ei, stropindu-i cu sânge. Mișelescul asasinat se săvârșește de Macbeth, care omoară «în furia sa» și pe cei doi slujbași, căci, cum zice el, cu un cinism înfiorător, «văzând pe ucigașii plini de coloarea crimei, și cu pumnalele boite în sânge, cine puteà să se stăpânească?»

 Fiii lui Malcolm, Macduff și Donalbain, fugind și fiind bănuiți de omorul tatălui, Macbeth este proclamat Rege, ș’acuma e chinuit de prezicerea Vrăjitoarelor că, el neavând moștenitori, Banquo și urmașii acestuia vor moșteni tronul, și pune la cale omorul acestuia și al fiului său, Fleance, prin asasini năimiți. Dar Fleance scapă.


Macbeth se duce iar la Vrăjitoare, căci vrea să afle:




Prin cel mai rău mijloc, ce e mai rău.





Ele chiamă Fantomele (Actul V, Scena I), din care una îi spune că:



«Om născut de o femeie, pe

Macbeth nu-l poate biruì»






iar celelalte că:



«Macbeth va fi bătut doar când pornì-va

Pădurea mare Birnam împotriva

Lui, către Dealul Dunsinan».






Incurajat de aceasta, Macbeth se hotărăște a lucrà fără altă șovăire:




         «De acum
Chiar pârga sufletului meu va fi
Și pârga minții mele.







«Gândit făcut» zice el, și pune să se calce castelul lui Macduff și să se măcelărească soția, copii, slugile acestuia.


Stând pe un morman de leșuri, cade pradă halucinațiilor. Și vedenia spectrului lui Banquo, șezând pe jețul lui Macbeth la ospățul dat de acesta, este una din scenele cele mai sguduitoare din toată literatura dramatică.


Când Malcolm vine împotriva lui cu oastea pusă la dispoziția lui de Regele Angliei, Macbeth îl întâmpină fără teamă, bizuindu-se în prezicerea Fantomelor evocate de Vrăjitoare. Dar iată că Malcolm pune pe soldații săi să-și taie fiecare o ramură verde din codru și să o ție înaintea lor spre a se crede că’s mai mulți la număr. Intâia parte a prezicerii se îndeplinește: codrul Birnam s’a pus în mișcare! Și mai iată că Macduff, dând față cu Macbeth, îi spune că nu este născut de femeie, find scos înaintea vremii din pântecele mamei. Atunci Macbeth, blestemând limba care-i spune aceasta, strigă:



«Să nu se crează demonii vicleni

Cari țin făgădueala dată minții,

Și-o calcă speranței —




 Totuș nu se predă, ci cade, luptând cu vitejia ostașului. Și aici poetul se silește să scoată la iveală părțile nobile din caracterul lui Macbeth, care cade victima influențelor demonice.


Incă dela întâiul omor, Macbeth însă este mușcat de dintele remușcării, și iarăș auzim plângerea cugetului său chinuit. Dar Lady Macbeth? In dârdora răsboinică care cutremură Regatul, ea nu mai apare pe scenă decât în actul al V-lea.


In răstimp, firea ei de oțel s’a prăbușit sub povara crimelor, și ea reapare ca lunatică. Ce admirabilă inspirație a poetului că, pe când Macbeth își strigă în tot momentul mustrările de cuget, soția sa, numai în stare de inconștiență își trădează sbuciumul groaznic al sufletului său!


Dar totuș în amândoi se trezește glasul conștiinței, paznicul din lăuntrul nostru, care nu adoarme niciodată cu desăvârșire. Acesta este fondul comun, omenesc, al nostru, atributul nostru din substanța divină, care infinit perfectibil, ne va face tot mai rezistenți contra jugului fatalității și ne scapă libertatea voinței și sentimentul răspunderii. Și din fioroasa tragedie se desprinde totuș învățătura mângâietoare, că noi nu suntem «un fluier în al soartei deget spre a cântà ce ton atinge ea».



A. S.




Aspect 2


PERSOANELE





	DUNCAN, Regele Scoției
	SEYTON, aghiotant al lui Macbeth


	MALCOLM

	Fiii lui
	TÂNĂRUL fiu al Lui Macduff


	DONALBAIN


	MACBETH

	Generali în
armata Regelui
	Un Doctor Englez


	BANQUO


	MACDUFF

	Nobili Scoțiani
	Un Doctor Scoțian


	LENNOX
	Un Ostaș


	ROSS
	Un Portar


	MENTEITH
	LADY MACBETH


	ANGUS
	LADY MACDUFF


	CAITHNESS
	Cameriera lui Lady Macbeth


	FLEANCE, fiul lui Banquo
	HECATE


	SIWARD, Conte de Northumberland,
General al trupelor engleze

	Trei Vrăjitoare


	Năluci


	Lorzi, Domni, Ofițeri, Ucigași


	TÂNĂRUL SIWARD, fiul lui
	Servitori și Soli







Scena: Scoția, Englitera






ACTUL I

SCENA I


O LUNCĂ


(Tunet și fulger. Intră trei VRĂJITOARE)


I-a VRĂJITOARE
   Când ne-om vedeà tustrele noi,
   Pe tunet, fulgere și ploi?


II-a VRĂJITOARE
   Când e sfârșit tot tărăboiul,
   Pierdut și câștigat răsboiul.


III-a VRĂJITOARE
   ’Nainte dar de-a amurgì.


I-a VRĂJITOARE
   Și în ce loc?


II-a VRĂJITOARE
        Pe luncă-acì.


III-a VRĂJITOARE
   Și cu Macbeth ne-om întâlnì.


I-a VRĂJITOARE
   Vin, motane sur!


II-a VRĂJITOARE
   Broscoiul chiamă.


III-a VRĂJITOARE
   Numaidecât!


 TOATE
   Frumos e slut, și slut frumos,
   Prin nori și neguri, sus și jos!



(Ies.)






SCENA II


O TABĂRĂ LÂNGĂ FORRES


(Larmă afară. Intră DUNCAN, MALCOLM, DONALBAIN, LENNOX, cu suita, întâlnind un OSTAȘ însângerat)


DUNCAN
   Ce om însângerat sosește-aici?
   El, după halul lui, ne poate spune
   De starea cea din urmă a răscoalei.


MALCOLM
   Acesta e ostașul care ca
   Viteaz soldat, luptă ca să mă scape
   Când am fost prins. Salut, prietene!
   Zi Regelui cum stà încaierul
   Când ai plecat.


OSTAȘUL
        Erà șovăitor,
   Ca doi înnotători cari, istoviți,
   Se ’nghesuie și ’și năbușesc puterea.
   Macdonald, cel fioros, (demn de a fi
   Un răsvrătit, căci pentru scopul ăsta
   Mișeii lumii’n preajma lui roiesc)
   Fu ajutat de Kerni și Gallowglași[1]
   Dela Hebride; soarta, surâzându’i
   La harța’i blestemată, se-arătă
   Ca târfa răsvrătitului. Dar geaba.
    Macbeth viteazul, vrednic de ăst nume[2],
   Sfidând ursita, ’și vântură oțelul
   Burând de secerișul sângeros,
   Ca părtinit de glorie, își croì
   O cale, până dete ochi cu robul,
   Și nu îi strânse mâna, nici nu ’i zise
   «Rămas bun», pân’ nu-l spintecă
   De la buric la fălci, și îi înfipse
   Și capul pe-ale noastre meterezuri.


DUNCAN
   Voinice vere! Vrednic gentilom!


OSTAȘUL
   Cum, de-unde ’ncepe-a soarelui lucire
   Nasc viforii sfărâmători de vase,
   Și cruntul trăsnet, astfel din izvorul
   Din care mântuirea așteptam,
   Venì prăpădul. Mark, al Scoției Rege,
   Taman atunci când dreptul, înarmat
   Cu vijelie, îi silise pe
   Aști sprinteni Kerni să fugă, Regele
   Norvegiei, pândind prilejul bun,
   Cu arme ascuțite și noui trupe,
   Făcù un iureș nou asupra noastră.


DUNCAN
   Aceasta nu înspăimântă pe-ai noștri
   Bravi Căpitani Macbeth și Banquo?


SERGENT
                 Da,
   Ca vrăbii pe vultur, sau iepuri leii.
   La drept vorbind, eu trebuie să spun
   Că ei au fost ca tunuri prea ’ncărcate
    Cu trăsnete ’ndoite, astfel că
   Ei pe dușmani se năpustiră cu
   De două ori îndoite lovituri.
   Vroiau în răni fumânde să se scalde
   Ori să însemne o Golgotă nouă?
   Nu pot să spun.
   Sunt slab și rănile ’mi cer ajutor.


DUNCAN
   Cuvântu’ți șeade bine ca și rana:
   Respiră amândouă cinste. Mergeți
   Și-aduceți doctori.
(Iese OSTAȘUL, însoțit. Intră ROSS)
           Cine vine-aici?


MALCOLM
   Mărețul Than de Ross.


LENNOX
         Ce zor privește
Din ochii săi! Așà se uită cine
Vești mari aduce.


ROSS
       Să trăești, o, Rege!


DUNCAN
   De unde vii?


ROSS
       Din Fife viu, mare Rege,
   Acolo unde steagurile Norvegiei
   Iși râd de ceruri și fac un vânt rece
   Oștirei noastre. Insuș Regele
   Norvegiei, cu-o oaste ’nfricoșată,
   Și ajutat de trădătorul Cawdor,
   O luptă crâncenă pornise, până
   Ce mirele Belonei, ’ncins în zale,
    Il înfruntă ’ntrecându-se pe sine,
   Și vârf cu vârf, și braț cu braț izbind,
   Infrânse duhu’i dârz — și, ca să’nchei,
   Noi biruirăm.


DUNCAN
        Mare fericire!


ROSS
   Așà încât acuma Sweno, Craiul
   Norvegiei, ne cere împăcare,
   Dar n’am dat voie să-și îngroape morții
   Decât plătind pe insula Columbei[3]
   In mâna noastră zece mii de taleri.


DUNCAN
   Ast Than de Cawdor, nu va mai trădà
   Credința mea. Rostește’i a sa moarte,
   Iar titlul lui acum Macbeth să-l poarte.


ROSS
   Voiu îngrijì s’o facă chiar acù.


DUNCAN
   Macbeth câștigă tot ce el pierdù.



(Ies)





SCENA III

O LUNCĂ


(Tunet. Intră cele trei VRĂJITOARE)
I-a VRĂJITOARE
   Unde ai fost, soro?


II-a VRĂJITOARE
   La tăiatul porcilor.


 III-a VRĂJITOARE
   Soro, și tu unde?


I-a VRĂJITOARE
   Nevasta-unui năier aveà castane
   Și molfăià, și molfăià într’una.
   «Dă’mi», zic. «Piei, hârcă», țipă baba grasă.
   Bărbatul ei, — ce’i căpitan pe «Tigru», —
   Plutește ’n spre Aleppo. Insă eu:
      Eu ’ntr’un ciur acolo merg
      Și ca guzganul codoberg
      Am s’o fac, s’o fac, s’o fac.


II-a VRĂJITOARE
   Un vânt îți dau eu.


I-a VRĂJITOARE
   Ești bună, zău.


III-a VRĂJITOARE
   Și eu ’ți dau un vânt.


I-a VRĂJITOARE
   Celelalte la mine sunt.
      Ele suflă ’n porturi toate
      Inspre părțile ’nsemnate
      Pe harta marinarului.
      Eu ca fânul l’oi sbicì,
      Somn la noapte și la zi
      Genele nu ’i vor lipì,
      Deochiat el và trăì.
      Optzeci și-una zile va
      Lâncezi, sfrijì, oftà.
      Luntrea’i nu va fi ’nnecată,
      Dar de vifor sbuciumată —
      Ia vezi, ce am. —


II-a VRĂJITOARE
              Arată’mi tot.


 I-a VRĂJITOARE
   E un deget de pilot,
   Innecat pe drum.
   (Sunet de tobă afară) Bum, bum!
   E Macbeth ce vine-acum.


TOATE
    Noi surate vrăjitoare,
    Colindăm pe-uscat și mare,
    Pribegim jur-împrejur.
    Mie de trei ori și ție,
    Incă trei, și nouă fie.
    Pace! Farmecu’i făcut.


(Intră MACBETH și BANQUO)


MACBETH
   N’am pomenit zi slută și frumoasă
   Ca asta.


BANQUO
     Cât e pân’ la Forres? — Ce sunt
   Ființele acestea veștejite,
   Ș’așà sălbatice în portul lor?
   Nu par locuitoare pe pământ,
   Și totuș sunt pe el. Trăiți? Sunteți
   Ce omul poate întrebà? Se pare
   Că mă ’nțelegeți: fiecare pune
   Un deget sec pe buzele sbârcite,
   Și parc’ați fi femei; dar barba voastră
   M’oprește-a tâlcuì că o sunteți.


MACBETH
   Vorbiți, dac’o puteți! Ei, ce sunteți?


I-a VRĂJITOARE
   Noroc, Macbeth! Noroc, tu Than de Glamis!


II-a VRĂJITOARE
   Noroc, Macbeth! Noroc, tu Than de Cawdor!


 III-a VRĂJITOARE
   Noroc, Macbeth! Odată vei fi Rege!


BANQUO
   Macbeth, de ce tresari? Par’că te temi
   De vești așà plăcute!
(Către VRĂJITOARE)
            Spuneți drept,
   Sunteți năluce numai, sau aevea
   Aceea ce-arătați pe dinafară?
   Voi salutați pe nobilu’mi tovarăș
   Cu har apropiat, și prorociri
   De falnic rost și ’mpărătești speranțe,
   Că pare-uimit. Dar mie nu ’mi vorbiți.
   Ah, de puteți vedeà sămânța vremii,
   Și zice ce grăunte va rodì
   Și care nu, vorbiți și mie, care
   Nici nu vă cere și nici nu se teme
   De darurile și de ura voastră.


I-a VRĂJITOARE
   Noroc!


II-a VRĂJITOARE
   Noroc!


III-a VRĂJITOARE
   Noroc!


I-a VRĂJITOARE
   Mai mic decât Macbeth, dar și mai mare.


II-a VRĂJITOARE
   Nu-așà ferice, dar mult mai ferice.


III-a VRĂJITOARE
   Vei naște Regi, măcar că nu ești Rege.
   Noroc Macbeth și Banquo dar!


 I-a VRĂJITOARE
   Lui Banquo și Macbeth noroc!


MACBETH
   Stați, voi nelămurite vorbitoare,
   Și spuneți’mi mai mult. Prin moartea lui
   Finel[4], știu că acum sunt Than de Glamis.
   Dar cum de Cawdor? Căci trăește Thanul
   De Cawdor, plin de vlagă, ș’a fi Rege
   Nu stă mai mult în zările credinței,
   Cât de-a fi Cawdor. Spuneți’mi de unde
   Aveți această stranie știință?
   De ce pe șesul ars ne-ațineți calea
   Cu aste prorociri? Vorbiți, vă jur!


(Vrăjitoarele pier)


BANQUO
   Pământul ca și apa au bulbuci,
   Ș’așà sunt astea. — Unde au pierit?


MACBETH
   In aer, și ce s’a părut trupesc
   S’a mistuit în vânt. De-ar mai fi stat!


BANQUO
   A fost aevea ceea despre care
   Vorbim? Sau am mâncat din planta rea
   Ce pune mintea ’n închisoare?


MACBETH
   Copiii ’ți vor fi Regi.


BANQUO
           Și Rege tu.


MACBETH
   Și Than de Cawdor: nu au zis așà?


 BANQUO
   Cu-acelaș ton și vorbă. — Cine vine?


(Intră ROSS și ANGUS)


ROSS
   Măria Sa s’a bucurat, Macbeth,
   De-a ta izbândă, și când a aflat
   Isprava ta în luptă cu rebelul,
   Mirarea lui și lauda se certau
   Ce se cuvine lui, ce ție. Și apoi,
   El, cercetând urmarea-acelei zile,
   Te vede ’n rândurile Norvegiene,
   Ne’nfricoșat de ce făcuși tu însuți:
   Icoane groaznice-ale morții. Des,
   Ca grindina, soli după soli soseau,
   Purtând toți laudele tale întru
   Măreața apărare-a țării sale
   Și le turnară înaintea lui.


ANGUS
   Suntem trimiși ca să’ți dăm mulțumiri
   Din partea Regelui, stăpânul nostru,
   Și numai ca să te poftim la dânsul,
   Nu să te răsplătim.


ROSS
   Și drept arvună-a unor plăți mai mari,
   Imi poruncì a’ți zice Than de Cawdor:
   Cu care titlu, o mărețe Than,
   Eu te salut acum, căci e al tău.


BANQUO (aparte)
   Ce, poate dracul spune adevărul?


MACBETH
   Trăește-un Than de Cawdor; mă ’mbrăcați
   In haine ’mprumutate.


 ANGUS
             Fostul Than
   Trăește încă, dar sub grea osândă,
   El duce-un trai ce merită să-l piarză.
   De-a fost el înțeles cu Norvegianii,
   Ori sprijinì pe răsvrătiți în taină,
   Ori a lucrat cu unii s’alții pentru
   Pieirea țării sale, nu o știu.
   Trădarea ’naltă însă, dovedită,
   Mărturisită chiar, l’a prăbușit.


MACBETH (aparte)
   Glamis și Than de Cawdor. Ce’i mai mare,
   Lipsește încă.
(Lui ROSS și ANGUS)
Mulțumire vouă.
(Lui BANQUO)
   Nu speri că Regi vor fi copiii tăi,
   Când cele cari mi-au dat pe Than de Cawdor,
   Aceasta ți-au promis?


BANQUO
           Credința asta
   Te poate îmboldi și spre coroană,
   Pe lângă Than de Cawdor. Dar e straniu:
   Adesea, spre-a ne duce la pierzanie,
   Trimișii beznei ne spun adevărul,
   Ne-ademenesc cu lucruri de nimic
   Spre-a ne trădà în cele mai de seamă.
   Vă rog, o vorbă numai, verii mei.


MACBETH (aparte)
   S’au spus aicea două adevăruri
   Ca fericit prolog la actul falnic
   Al jocului împărătesc. (Tare) Prieteni,
   Vă mulțumesc. — (Aparte)
          Ăst nefiresc îndemn
   Nu poate fi nici rău, nici bun. De-i rău,
   De ce mi-a dat arvuna izbutirii,
   Pornind c’un adevăr? Sunt Than de Cawdor.
   De-i bun, de ce mă las târît de-ispită,
   Al cărui chip hăd îmi sbârlește părul
   Și ’mi face inima să-izbească ’n coaste,
   In contra firii? Spaimele de față
   Sunt mai puțin de cât închipuiri
   Grozave. Gându’mi căruia acuma
   Ii nălucește numai un omor,
   Imi sguduie astfel firea mea, că vieața
   In nesimțire se înnăbușă
   Și nu e decât ceeace nu este.


BANQUO
   Vedeți uimit ce e amicul nostru!


MACBETH (aparte)
   De mă vrea soarta Rege, bine; soarta
   Mă poate ’ncorona și făr ’un pas
   Al meu.


BANQUO
       Onoruri noui se pun pe el
   Ca haine noui cari ni se potrivesc
   Doar’ prin purtare.


MACBETH
            Vie ce-o venì,
   Căci ceasuri curg prin cea mai aspră zi.


BANQUO
   Prea falnice Macbeth, te așteptăm.


MACBETH
   Ertați, uimitu-mi creier răscolià
   Uitate lucruri. Osteneala voastră,
    Amicilor, e ’nscrisă unde zilnic
   Intorc eu foaia ca să o citesc.
   Haidem la Rege. (Aparte lui Banquo)
           Cugetă la ceea
   Ce s’a ’ntâmplat, și, după ce ’n răstimp
   Am cumpănit-o, să vorbim de asta
   Cu inima deschisă.


BANQUO
            Bucuros


MACBETH
   Și pân’atunci, destul. Haidem, prieteni.
(Ies)









SCENA IV


FORRES. PALATUL


(Fanfară. Intră DUNCAN, MALCOLM, DON ALBAIN, LENNOX și suita)


DUNCAN
   Executat e Cawdor? Nu s’au ’ntors
   Cei cari au fost însărcinați s’o facă?


MALCOLM
   Nu încă, Sire, însă am vorbit
   Cu unul care l’a văzut murind,
   Și care ’mi spuse c’a mărturisit
   Trădarea lui, cerând iertarea Voastră,
   Și arătând adânca sa căință.
   Nimic nu i-a șezut așà de bine
   In vieață, ca lăsarea ei. Murì
   Ca unul ce ’nvățase ca la moarte
   Să lepede tot ce aveà mai scump,
   Ca fără nici un preț.


 DUNCAN
            Nu-i nici un chip
   De a aflà din fața omului
   Tocmeala minții. El a fost un nobil
   In care-avem încredere deplină.
(Intră MACBETH, BANQUO, ROSS și ANGUS)
   Iubite vere! Tocmai m’apăsà
   Păcatul nerecunoștinței mele.
   Tu ești atâta înaintea mea,
   Că cea mai iute aripă-a răsplății
   Nu te ajunge. O, căci n’ai un merit
   Mai mic, ca s’am măsura pentru plată
   Și mulțumire! Știu că ’ți datoresc
   Mai mult decât am stare să-ți plătesc.


MACBETH
   Credința mea și slujba’mi datorită,
   Prin însăș fapta se plătește. Partea
   Măriei Voastre e ca să primiți
   Ce datorim, ș’aceste datorii
   Sunt tronului și țării slugi și fii,
   Cari fac doar’ ce’s datori, făcând orice
   De dragul și spre slava voastră numai.


DUNCAN
   Sosit bun dar! Am prins a te sădì,
   Și voiu ’ngrijì să crești în plin. Tu, Banquo,
   Nu mai puțin ai meritat, ș’aceasta
   Nu mai puțin se cade-a fi știut.
   Să te cuprind în brațe, să te strâng
   La pieptul meu.


BANQUO
            Acolo dacă cresc,
   A voastră va fi roada.


 DUNCAN
           Bucuria’mi
   Cea resfățată în belșugul ei,
   Incearcă a se-ascunde ’n stropi de jale.
   Fii, rude, Than, și voi toți cari sunteți
   De mine mai apropiați, aflați
   Că vrem să trecem dreptul la coroană
   Asupra fiului mai mare, Malcolm,
   Pe care îl numim de-acuma Prinț
   De Cumberland. Dar cu așà onoare
   Nu va fi îmbrăcat făr’ de tovarăși,
   Ci steme de nobleță vor lucì,
   Ca stelele, pe toți ce-o merită.
(Lui MACBETH)
   Haidem acum la Inverness, spre-a strânge
   Mai tare ’ndatorarea către tine.


MACBETH
   Ce mai e de făcut nu ’i pentru voi;
   Eu însumi voiu fi crainic și voiu duce
   Soției mele buna știre a
   Sosirii Voastre. Și deci umilit
   Imi iau rămas bun.


DUNCAN
           Vrednicul meu Cawdor!


MACBETH (aparte)
   El, Prinț de Cumberland! Un hop va fi,
   Să mă răstoarne, de nu’l voiu sărì;
   El mi-e în drum; ascundeți focul stele!
   Nu rabd lumina gândurile mele.
   Zadarnic ochii mâna ’mi vor s’oprească;
   Ce ei urăsc va să se ’ndeplinească.
(Iese)


DUNCAN
   Da, Banquo, el e un viteaz de seamă,
    Și mă înfrupt cu laudele sale:
   E praznic pentru mine. Să urmăm
   Pe cel a cărui grijă ne-a luat-o
   ’Nainte, pentru a ne pregătì
   Primirea. E o rudă fără seamăn.
(Amândoi ies)









SCENA V


INVERNESS. CASTELUL LUI MACBETH


(Intră LADY MACBETH, citind o scrisoare)


LADY MACBETH (citește)
«Ele m’au întâlnit în ziua biruinții și am aflat în chipul cel mai neîndoios că au mai mult decât știință omenească. Când ardeam de dorință de a le mai întrebà, ele se făcură aer și pieriră. Pe când stam uimit de minunea asta, veniră trimiși de ai Regelui cari toți mă chemară «Than de Cawdor», cu care titlu mă salutaseră înainte aceste surori ursitoare, prezicându-mi viitorul cu: «Noroc, tu care vei fi Rege». Am crezut bine a’ți împărtășì acestea, prea scumpă părtașă a măririi mele, ca să nu pierzi partea ta de bucurie, rămâind în neștirea măririi și slăvii ce ți se făgăduește. Pune-o la inima ta și fii cu bine».
   Ești Glamis, și vei fi ce-ți este
   Făgăduit. De firea ta mă tem:
   Prea plină e de laptele-omeniei,
   Spre-a apucà pe drumul cel mai scurt.
   Vrei să fii mare, nu ești fără râvnă,
   Dar fără răutatea care cată
   S’o însoțească. Ceace vrei cu jind,
   O vrei și cu sfințenie. N’ai vrea
    Joc fals, dar vrei câștig nedrept. Ai vrea,
   O, mare Glamis, cineva să-ți strige:
   «Aceasta va să faci, de vrei s’o ai»,
   Și ce mai mult ți-e teamă să o faci
   Decât dorești să fie nefăcut.
   Vin’ dar să-ți suflu duhul meu ’n urechi,
   Să biciuesc cu vlaga limbii mele
   Tot ce te-abate dela cercul de-aur
   Cu care soarta și-ajutorul vrăjii
   Se pare că te-au ’ncununat.
(Intră un Sol)
             Ce’i vestea?


SOLUL
   Diseară vine Regele.


LADY MACBETH
           Nebun ești?
   Nu e stăpânul tău la el, și nu
   M’ar fi înștiințat spre pregătire?


SOLUL
   Ertați, dar e așà. Stăpânul vine;
   Tovarășul meu i-a luat ’nainte,
   S’aproape mort, aveà abià răsuflet
   Să ’mi spuie știrea.


LADY MACBETH
           Ingrijiți de el.
   Vești mari ne-a dat.
(Iese Solul)
           Chiar corbu’i răgușit
   Ce croncăne intrarea cea fatală
   A Regelui în zidurile mele.
   Veniți, de moarte ursitoare duhuri,
   Schimbați-mi sexul și umpleți-mă
   Din cap la tălpi cu cea mai crâncenă
    Cruzime! Ingroșați’mi sângele,
   Și astupați cărarea remușcării,
   Ca vreun imbold deșteptător al firii,
   Să nu îmi sguduie cumplitul plan,
   Făcând o pace între el și faptă.
   Veniți la sânii mei cei femeiești,
   Beți laptele’mi ca fiere, voi slugi ale
   Omorului, ce’n chipuri nevăzute
   Pândiți urgiile naturii! Vino,
   O noapte deasă și te ’nvăluie
   In cea mai neagră pâclă-a iadului,
   Ca nu cumva cuțitul meu tăios
   Să vază rănile ce face, și
   Nici cerul să se uite prin al beznei
   Zăbranic, și să strige: «stai, oprește!»
(Intră MACBETH)
   O, mare Glamis! O, înalte Cawdor!
   Mai mare decât unul ș’altul prin
   Norocul viitor! Scrisoarea ta
   M’a dus dincolo de-orbul timp de față
   Și simt în clipa asta viitorul.


MACBETH
   Iubito, Duncan vine-aici diseară.


LADY MACBETH
   Și când se duce iar?


MACBETH
           Cum crede, mâine.


LADY MACBETH
   O, soarele nu va vedeà ăst mâine!
   O, Thane, fața ta’i o carte ’n care
   Se pot citì ciudate lucruri. Dacă
   Vrei să ’nșeli lumea, poartă-te ca lumea.
   Zi bun sosit cu ochi, cu mâini, cu limba,
    Te-arată ca nevinovată floare, dar
   Cu șarpele sub ea. Acela care
   Sosește trebuie ’ngrijit; tu lasă
   A nopții mare treabă ’n seama mea;
   Ea pentru nopți și zile ’n viitor
   Domnească slavă ne va da, și spor.


MACBETH
   Vom mai vorbi.


LADY MACBETH
          Fii vesel și ia seama:
   Schimbarea feții nu trădeze teama.
   Iar celelalte, lasă-le pe mine.
(Ies)









SCENA VI


INVERNESS; DINAINTEA CASTELULUI LUI MACBETH


(Hoboe și facle. DUNCAN, MALCOLM, DONALBAIN, BANQUO, LENNOX, MACDUFF, ROSS, ANGUS și suita)


DUNCAN
   Plăcut e așezat acest castel;
   Văzduhul lin și dulce ne desmiardă
   Plăpândele simțiri.


BANQUO
           Ăst oaspe-al verii,
   De temple iubitoarea rândunică,
   Clădind cu drag aicea, dovedește
   Că suflul cerului miroase dulce.
   Nu-i strașină, glaf, stâlp sau colț, pe care
   Această păsărică n’a făcut
   Un pat ușor, ca leagăn împuiat;
   Și unde șeade și prăsește ea,
    Băgai de seamă c’aerul e molcom.
(Intră LADY MACBETH)


DUNCAN
   Ah, iată onorata noastră gazdă!
   Iubirea care ne-urmărește, este
   Ades o silă, dar, fiind iubire,
   Ii mulțumim. Cu asta vă învăț
   Ca să-mi doriți un bogdaproste pentru
   A voastră trudă, și să-mi mulțumiți
   De supărarea voastră.


LADY MACBETH
            Slujba voastră
   In orice chip de două ori făcută
   Și iarăș îndoită, ar fi treabă
   Săracă și neînsemnată față
   De-onorurile largi ș’adânci, cu care
   Măria Voastră ’ncarcă casa noastră.
   Și pentru cele vechi, și cele noui,
   Invârfuite peste ele, noi
   Putem da numai birul rugăciunii.


DUNCAN
   Dar unde e al nostru Than de Cawdor?
   Noi l’am urmat deaproape vrând să fim
   Furierul lui, dar călărește bine,
   Și dragostea lui mare, ageră
   Ca pintenii lui, l’ajută s’ajungă
   ’Naintea noastră. Noi, frumoasă gazdă,
   Suntem al vostru oaspe noaptea asta.


LADY MACBETH
   Supușii voștrii țin tot ce-au și sunt,
   Ca împrumut doar’, spre-a se răfuì
   Oricând poftiți să vi se ’ntoarcă ceea
   Ce vi se datorește.


 DUNCAN
         Dați ’mi mâna.
   Duceți-mă la gazdă. Mult mi-e drag,
   Și vom urmà cu harul pentru el.
   Cu voia voastră, Doamnă.
(Ies)









SCENA VII


O CAMERĂ IN CASTEL


(Muzică și făclii. Intră și trec peste scenă un fecior și mai mulți servitori cu farfurii. Apoi intră MACBETH)


MACBETH
   De s’ar sfârși când va fi săvârșit[5],
   Mai bine’i să se săvârșească ’ndată.
   De ar puteà omorul prinde’n ’mreajă
   Și urmele’i, cu-isprava și izbava,
   Ca lovitura lui să curme totul
   Numai aici, pe-al vremii vad și țărm,
   Mi-aș pune’n joc și vieața de apoi.
   Atari isprăvi se judecă-aicea însă,
   Așà că dăm doar’ lecții sângeroase,
   Cari, învățate, se întorc, lovind
   Pe dascăl, și dreptatea asta egală
   Aduce cupa noastră otrăvită
   La propria noastră gură. — Dânsul este
   Aici cu o încredere ’ndoită:
   Intâi: sunt ruda și vasalul lui —
   Temeiuri tari în contra astei fapte —
   Apoi, sunt gazda lui, ce-ar trebuì
   Să ’nchiză ușa ucigașului,
   Iar nu să port cuțitul eu. Apoi
    Ăst Duncan și-a purtat puterea-așà
   De blând, a fost așà curat pe tron,
   Că ale lui virtuți, că îngerii,
   Cu limbi de surlă vor aduce pâra
   In contra blestematului omor,
   Și mila, ca un prunc gol, nou născut,
   Purtat de vifor, sau ca un cheruvim
   Pe-un nevăzut fugar al aerului,
   Sufla-va hădul fapt în orice ochi,
   Ca lacrimile să înnece vântul.
   N’am pinteni ca să ațâțe gândul meu,
   Decât doar râvna săltăreață care
   Se poticnește și pe-un altul cade.
(Intră LADY MACBETH)
   Ei bine, ce e nou?


LADY MACBETH
           El a sfârșit
   Aproape cina. De ce-ai plecat
   Din cameră?


MACBETH
          A întrebat de mine?


LADY MACBETH
   Nu știi că a făcut-o?


MACBETH
   Nu vom urmà ’nainte’n treaba asta.
   El m’a cinstit acum; am cumpărat
   Păreri de aur dela toată lumea,
   Cari vor purtate’n noua lor splendoare,
   Și nu așà de iute lepădate.


LADY MACBETH
   Erà speranța beată dar, cu care
   Te-ai îmbrăcat? Au a dormit de-atuncea,
   Și se trezește-acum, spre-a se uità,
    Cu spaimă palidă, la ceeace
   Făcù de bună voie? De acum
   Știu cum să prețuesc iubirea ta:
   Te temi să fii în faptă și curaj
   Ce ești în râvnă? Ai dorì să ai
   Ce prețuești ca o podoabă-a vieții,
   Și să trăești mișel în stima ta,
   Lăsând un «nu ’ndrăznesc» să vie după
   «Aș vrea», ca mâța din povești?[6]


MACBETH
                 Taci, rog;
   Cutez tot ce bărbatului se cade;
   Cel ce mai mult cutează, nu-i bărbat.


LADY MACBETH
   Ce fiară te-a ’ndemnat dar să-mi spui planul?
   Când îndrăzniși s’o faci, erai bărbat,
   Și dac’ai fi mai mult decât ai fost,
   Ai fi și mai bărbat. Nici timp nici loc
   Atuncea n’au fost potrivite, totuș
   Doreai să faci să fie ș’unul ș’altul;
   Ș’acum când au făcut-o dela sine,
   Tu te’ngrozești de potrivirea lor.
   Am alăptat, și știu cât de duios
   Iubesc pe pruncul care ’mi suge sânii:
   Pe când zâmbià în fața mea, eu sfârcul
   Mi l’aș fi smuls din știrbele-i gingii,
   Și creierii i-aș fi sburat, de-aș fi
   Jurat aceea ce tu ai jurat.


MACBETH
   Dar dacă vom da greș?


LADY MACBETH
         Noi să dăm greș?
    Fă-ți inima vitează pân’la culme,
   Și n’om da greș. Când Duncan va dormì, —
   Și drumu’i greu de azi îl va ’mbià
   La asta — pe cei doi copii de casă
   I-oi covârși așà cu vin și chef,
   Că amintirea, straja creierului,
   Va fi un abur, și ’ncăperea minții
   Doar un cazan. Și când în somn porcesc
   Băuta fire-a lor ca’n moarte, zace,
   Ce nu putem noi face amândoi
   Cu nepăzitul Duncan, ce nu pune
   Pe pajii beți, ca ei să poarte vina
   Omorului?


MACBETH
      Băieți să naști tu numai!
   Ne’nfricoșata’ți fire-ar trebuì
   Bărbați să zămislească numai. Oare
   Nu se va crede, după ce-om stropì
   Cu sânge pe cei doi cari dorm la el,
   Și de pumnalele lor ne-om slujì,
   Că ei au făptuit-o?


LADY MACBETH
          Cine oare
   Va îndrăznì să creadă altceva,
   Când vaerul și bocetele noastre
   Vor plânge moartea lui?


MACBETH
             Sunt hotărît!
   Și orice vânj al trupului strunesc
   La ’nfricoșata faptă. Hai, să mergem,
   Și lumea s’o ’nșelăm cu mândră haină:
   Chip fals ascunză-a falsei inimi taină.
(Ies)










	↑ Trupe irlandeze.

	↑ Macbeth — fiu al vrăjii

	↑ Saint Colmes Inch — Insula lui Columba, azi Incholm, în Scoția.

	↑ Finel sau Finleg, tatăl lui Macbeth.

	↑ Joc de cuvinte: done = făcut și isprăvit.

	↑ Proverbul erà: «Mâța ar vrea să mănânce pește, dar nu ’ndrăznește».







Aspect 2


ACTUL II

SCENA I


INVERNESS. CURTEA CASTELULUI


(BANQUO și FLEANCE, purtând o făclie)


BANQUO
   Cum merge noaptea, băiete?


FLEANCE
   Luna a apus. N’am auzit bătând.


BANQUO
   Acum apune pe la miezul nopții.


FLEANCE
   Cred, tată, că e mai târziu.


BANQUO
   Ia spada mea. Ce econom e cerul!
   Ș’a stins făcliile. — Ia-o și p’asta.
   Greu dor de somn ca plumbul mă apasă,
   Dar n’aș vroì să dorm. Puteri cerești,
   Feriți-mă de gânduri păcătoase,
   Pe care firea ’n somn le plămădește!
   Dă’mi spada.
(Intră MACBETH și un servitor cu o făclie)
         Cine’i acolo?


MACBETH
            Un prieten.


 BANQUO
   Nu încă’n pat? Dar Regele-i culcat,
   A fost cu chef nespus și a trimis
   Bogate daruri tuturor ai casei.
   Cu-acest diamant salută pe a voastră
   Soție, gazda lui prietenoasă,
   Și s’a retras peste măsură vesel.


MACBETH
   Fiind nepregătiți, voința noastră
   Fu roaba lipsei, neputând lucrà
   In toată voia ei.


BANQUO
         Nu, toate’s bine.
   Visai ieri noapte cele trei surori.
   Ți-au spus cam drept.


MACBETH
           Nu mă gândesc la ele.
   Dar de-om găsì un ceas mai potrivit
   Putem să mai vorbim de lucrul ăsta.
   Numește ceasul dar.


BANQUO
           Oricând ai vreme.


MACBETH
   De-mi vei urmà povața, când e vremea,
   Iți va aduce cinste!


BANQUO
           Numai să
   N’o pierd, cătând a o sporì,
   Și să-mi rămâie cugetul meu liber
   Și datoria de vasal curată,
   Primesc un sfat.


MACBETH
         Acuma, noapte bună.


 BANQUO
   Vă mulțumesc; și vouă noapte bună.
(Ies BANQUO și FLEANCE)
MACBETH
   Zi doamnei, când e gata băutura
   De noapte, ca să sune clopoțelul
   Și du-te de te culcă.
(Iese Servitorul)
            E un pumnal
   Ce-l văd în față, cu plăseaua
   Spre mâna mea? Ia vino să te-apuc.
   Eu nu te am, dar tot mereu te văd.
   Vedenie haină, nu te simte
   Și mâna, ca și ochiul? Sau ești numai
   Pumnal al minții, plăsmuire falsă,
   Urzită de înfierbântatul creier?
   Te văd mereu, așà de pipăit,
   Ca p’ăsta ce acum îl scot din teacă.
   Tu mă îndrepți pe drumul ce’l doream;
   De-așà unealtă vream să mă slujesc;
   Mi’s ochii jocul celorlalte simțuri,
   Ori prețuesc cât toate? — Tot te văd,
   Și pe mâner și limbă stropi de sânge
   Ce n’aveau adineaori. — Nu’i nimic
   Aici: e gândul sângeros ce pare astfel
   In ochii mei. In jumătatea lumii
   Acum natura pare că e moartă,
   Și visuri rele’nșeală somnul cel
   Invăluit. Puterile de vrajă
   Aduc prinoase firavei Hecate,
   Ș’omorul mărced, deșteptat de lup,
   Străjerul său, al cărui urlet este
   Lozinca sa, cu pasul său tiptil,
    Cu umbletul hoțesc al lui Traquiniu [1],
   Se ’ndreaptă spre-al său țel, ca o stafie.
   Tu, trainic, țeapăn întocmit pământ,
   Să n’auzi pașii mei, oriunde merg,
   Ca pietrele’ți să nu’mi trădeze locul,
   Și vremii să nu-i iee groaza care
   Acum cu ea se potrivește. Dar,
   Pe când vorbesc, trăește el. Cuvinte
   Răcesc cu suflul lor un fapt fierbinte.
(Un clopot sună)


   Mă duc s’o fac. Mă chiamă clopotul.
   Ăst dangăt, Duncan, nu-l luà în seamă:
   Căci e un glas ce’n cer sau ’n iad te chiamă!
(Iese)









SCENA II


(Acelaș loc. LADY MACBETH)


   Ce i-a’mbătat mă face îndrăzneață,
   Și ce i-a stins, pe mine m’a aprins.
   Auzi! E cucuvaia care țipă,
   Cobind, a sa fioroasă «noapte bună».
   El e la treabă... Ușile’s deschise, —
   Și slugile ’ndopate, sforǎind,
   Iși calcă datoria. Băutura
   Le-am dres, așà că moartea și natura
   Se ceartă de trǎesc ei sau sunt morți.


MACBETH (afară)
   Cine-i acolo? Ho!


 LADY MACBETH
   Mi-e frică, vai, că ei s’au deșteptat,
   Și nu-i făcut. Nu fapta, încercarea
   Ne pierde. Am pus jos pumnalele,
   Nu se puteà să nu le vază el.
   De n’ ar fi semănat cu tatăl meu
   Pe când dormià, aș fi făcut’o eu.
(Intră MACBETH)
   Bărbatul meu!


MACBETH
   Am făptuit-o. N’auziși un sgomot?


LADY MACBETH
   Am auzit o bufniță țipând,
   Și greeri țârâind. — Nu ai vorbit?


MACBETH
   Eu, când?


LADY MACBETH
       Acum.


MACBETH
          Când scoboram?


LADY MACBETH
   Da.


MACBETH
   Ascultă!
   In camera de-alături cine doarme?


LADY MACBETH
   E Donalbain.


MACBETH (Se uită la mâinile sale)
       O, ce vedere-urîtă!


LADY MACBETH
   Ce gând nebun să zici: vedere-urîtă!


 MACBETH
   Unul râdeà în somn, și celălalt
   Strigà: Omor! Incât s’a deșteptat.
   Am stat ca să-i aud, dar se ’nchinară,
   Și iarăș se-așezară ca să doarmă.


LADY MACBETH
   Acolo doarme doi?


MACBETH
           Unul strigà:
   «Ajută Doamne», și «Amin» celalt.
   De par’că mă vedeau cu mâini de gâde.
   Eu ascultându-i n’am putut să zic:
   «Amin», când ei ziceau: «Ajută Doamne».


LADY MACBETH
   Nu te gândi așà de-adânc la asta.


MACBETH
   De ce dar n’am putut să zic «amin»?
   Aveam de har nevoie, și «amin»
   Rămase ’n gât.


LADY MACBETH
        La fapte de acestea
   Nu trebuie gândit în felul ăsta,
   Altminteri ne-ar înnebuni.


MACBETH
           Imi pare
   C’am auzit strigând: «Nu mai dormiți!»
   «Macbeth omoară somnul»; sfântul somn,
   Ce leagă încurcatul scul al grijei;
   El, moartea vieții fiecărei zile,
   Și baia muncii trudnice, balsamul
   Rănitei inimi, cel d’al doilea chip
   Al marei Firi și felul mai de seamă
   Pe-oaspățul vieții!


 LADY MACBETH
           Dar ce vrei să zici?


MACBETH
   Mereu strigà prin casă: «Nu dormiți!
   Glamis ucis’a somnul, și deci Cawdor
   N’a mai dormì, Macbeth n’a mai dormì».


LADY MACBETH
   Dar cine a strigat? Ei, dragă Thane,
   Slăbești puterea’ți falnică gândind
   Asemeni nebunìi. Ia ceva apă,
   Și spală-ți de pe mâini ăst martor slut.
   De ce-ai adus pumnalele aici?
   Acolo trebuià să steà. Mergi înapoi
   Și unge pe-adormiții paji cu sânge.


MACBETH
   Nu mă mai duc. Mi-e frică-a mă gândì
   La ce-am făcut. S’o mai privesc odată
   Nu îndrăznesc.


LADY MACBETH
         Om slab de înger! Dă-mi
   Pumnalele. Cei adormiți și morți
   Sunt ca tablouri. Numai ochi de prunci
   Se tem de dracii zugrăviți. De îi
   Mai curge sânge, am să poleiesc
   Cu el obrazul celor doi slujbași,
   Căci trebuie să pară vina lor.


(Iese. Se aude bătând în poartă)


MACBETH
   De unde vine bocănitul ăsta?
   Ce am că orice sgomot mă ’nspăimântă?
   Ce mâini sunt astea? Ha! Ele’mi smulg ochii.
   Au tot oceanul marelui Neptun
    Imi va spălà ăst sânge de pe mâini?
   Nu; mai degrabă astă mână-a mea
   Va rumenì mulțimea mărilor,
   Făcând ce este verde, roșu.
(Se întoarce LADY MACBETH)
LADY MACBETH
   Eu am mâini roșii c’ale tale, dar
   Mi-ar fi rușine s’am o inimă
   Așà de albă!
(Se bate la poartă)
       Bate cineva
   La poartă. Haidem în odaia noastră.
   Puțină apă ne va curățà
   De fapta asta. Ce ușoară ea
   Va fi atuncea! Cumpătul tău tot
   Te-a părăsit.
(Se bate la poartă)
      Auzi, se bate iar:
   Imbracă haina ta de noapte, ca,
   De ne-ar chemà cumva, să nu se vază
   Că am veghiat. Nu fii așà pierdut
   In gânduri negre.


MACBETH
        Decât să-mi știu fapta,
   Mai bine nu m’aș ștì pe mine însumi.
(Se bate afară)
   Trezești pe Duncan cu bătaia ta.
   O, dacă ai puteà să faci aceasta!
(Ies)



 
 

SCENA III


(Se bate la poartă. Intră Portarul)


PORTARUL
Tiii, ce bocăneală! Dacă un om ar fi portarul iadului, ar aveà de furcă să tot întoarcă cheia. (Se bate) Poc, poc, poc! Cine’i acolo, în numele lui Belzebut? Vr’un arendaș care s’a spânzurat fiindcă așteaptă o recoltă îmbelșugată[2]. Hai, ai venit la țanc, dar ți-ai adus destule batiste? Că aici are să te treacă nădușeli. (Se bate) Poc, poc! Cine-i acolo, în numele celuilalt diavol? Zău e vr’un Păcală[3], care poate să se jure pe amândouă tereziile cumpenei, una împotriva alteia; care a făptuit trădări destule în slava lui Dumnezeu, dar n’a putut păcălì cerul. — O, intră Păcală! (Se bate) Poc, poc, poc! Cine-i acolo? O fi, zău, vr’un croitor englezesc care vine aici pentru că a furat o bucată dintr’un pantalon franțuzesc[4]: intră, croitorule: aici poți să-ți frigi fierul. (Se bate) Poc, poc! Nu mai slăbește. Cine ești? Dar locul ăsta e prea rece pentr’un iad. Nu vreau să mai fac pe portarul dracului: gândeam să dau intrare la câțiva din toate breslele cari merg pe drumul bràndușelor către veșnicul foc al bucuriei. (Se bate) Indată, îndată! Vă rog, nu uitați pe portar.
(Deschide poarta. Intră MACDUFF și LENNOX)
 MACDUFF
   Așà târziu amice, te-ai culcat,
   Că nici acum nu te-ai desmeticit?


PORTARUL
Păi, domnule, am chefuit până la al doilea cântec al cocoșului, și băutura, dom’le, stârnește grozav trei lucruri.


MACDUFF
Și cari trei lucruri le stârnește mai ales băutura?


PORTARUL
Păi, dom’le, nas roșu, somn și ud. Mai stârnește și crailâcul; și-l stingherește. Stârnește pofta, dar împiedică făptuirea. Deaceea băutura multă putem zice că e taler cu două fețe cu crailâcul; îl face și-l desface, îl îmboldește și-l oprește, îl îndeamnă, îl face să steà și să nu steà, cu un cuvânt îl încurcă în somn și dându’l gata îl lasă baltă.


MACDUFF
Pare-mi-se că băutura te-a dat gata azi noapte.


PORTARUL
Chiar așà, dom’le, și strașnic. Dar am plătit-o pentru asta, și cred că fiind prea tare pentru ea, măcar că mi-a pus un picior câteodată, tot am găsit meșteșugul să o birui.


MACDUFF
   S’a sculat stăpânu-tău?
(Intră MACBETH)
   Bătând la poartă l-am trezit. El vine.


LENNOX
   Bună dimineața, nobile domn.


 MACBETH
   Bună dimineața la amândoi.


MACDUFF
   Se scoală Regele acum?


MACBETH
              Nu încă.


MACDUFF
   Mi-a poruncit să-l scol de dimineață.
   Vin cam târziu.


MACBETH
         Am să vă duc la el.


MACDUFF
   Știu că vă e plăcută supărarea,
   Dar tot e supărare.


MACBETH
           Munca care
   Ne place, lecuește osteneala.
   Și asta e așà.


MACDUFF
        Cutez să intru,
   Căci asta mi-este slujba poruncită.
(Iese)
LENNOX
   Azi pleacă Regele?


MACBETH
           Așà a zis.


LENNOX
   Ce noapte sbuciumată! Unde dormeam
   S’a năruit un coș, și, cum se spune,
   Se auziră vaete ’n văzduh,
   Ciudate țipete de moarte, și cobiri
   Cu glas fioros de pustiiri cumplite
    Și crunte întâmplări din nou clocite
   Acestui jalnic timp. Pasărea neagră
   Țipat-a toată noaptea. Unii zic
   C’a tremurat pământu ’nfrigurat.


MACBETH
   A fost o noapte rea.


LENNOX
   Și tânăra-mi memorie nu-i poate
   Găsì perechea.
(Intră MACDUFF)
MACDUFF
   O, groază, groază! Inima și limba
   Nu te pot înțelege nici numi!


MACBETH și LENNOX: Ce s’a ’ntâmplat?


MACDUFF
   Urgia s’a făcut capodoperă!
   Omorul cel nelegiuit a spart
   Lăcașul cel sfințit al Domnului,
   Răpind dintr’ânsa a clădirii vieață.


MACBETH
   Cum vieața?


LENNOX
          De Măria Sa vorbești?


MACDUFF
   Apropiați-vă de-odaia lui,
   Și văzul pierdeți prin Gorgona nouă!
   O, nu mă puneți să vorbesc: vedeți,
   Ș’apoi vorbiți voi singuri.
   (Ies MACBETH și LENNOX) Sus! Sculați!
   Sunați clopotul de zarvă! Omor! Trădare!
    O, Banquo, Donalbain! Malcolm! Sculați,
   Vă scuturați de somnul cel pufos,
   A morții plăsmuire, și v’uitați,
   La moartea însăș! Sus, sus! Și priviți
   Icoana judecății de apoi!
   O, Malcolm, Banquo, ca din ale voastre
   Morminte vă sculați, și ca fantome
   Veniți, priviți această grozăvie.
   Să sune clopotul!
(Intră LADY MACBETH)


LADY MACBETH
           Ce s’a ’ntâmplat
   Că astă hâdă trâmbiță trezește
   Pe cei ce dorm în casă? Spuneți! Spuneți!


MACDUFF
   Duioasă Doamnă, nu e pentru voi
   De-a auzì aceea ce pot spune:
   A o vestì urechei de femeie
   Ar fi omor pe loc.
(Intră BANQUO)
          O, Banquo, Banquo!
   Regalul nostru Domn a fost ucis.


LADY MACBETH
   Vai! Cum? In casa noastră?


BANQUO
             E prea crunt,
   Oriunde-ar fi. Iubite Duff, dă-ți singur
   O desmințire. Zi că nu-i așà.
(Se înapoiază MACBETH și LENNOX)


MACBETH
   De-aș fi murit un ceas ’naintea astei
   Năpaste, aș trăi o vieață sfântă,
    Căci din această clipă, nu-i nimic
   Pe lume serios, sunt fleacuri toate:
   Virtute, faima’s moarte. Vinul vieții
   E tras, și numai drojdia mai rămâne
   Acestei bolți, spre-a se fălì cu ea.
(Intră MALCOLM și DONALBAIN)


DONALBAIN
   Ce-i pricina?


MACBETH
         A voastră, și n’o știți?
   Obârșia, vâna și fântâna
   Sângelui vostru s’a oprit; oprit
   E chiar izvorul lui. Regescul vostru
   Părinte e ucis.


MALCOLM
         O, și de cine?


LENNOX
   Cei din odaie pare c’au făcut’o.
   Erau pe mâini și fețe plini de sânge,
   Ca și pumnalele ce le-am găsit
   Pe perna lor, neșterse.
   Holbară ochii și erau uimiți;
   Nu trebuià încredințată lor
   Vieața unui om.


MACBETH
   Și totuș mă căesc că’n furia mea
   Eu i-am ucis.


MACDUFF
         De ce dar ați făcut-o?


MACBETH
   Ei, cine poate fi cuminte, uimit,
   Furios și cumpătat, leal și neutru,
   ’N aceeaș clipă? — Nimenea. Și pripa
    Puternicei iubiri mi-a întrecut
   Trăgănitoarea minte. Căci aicea
   Zăceà el, Duncan, capu-i argintiu
   Tivit cu fire aurii de sânge,
   Și rănile-i căscate semănau
   Cu o spărtură ’n Fire, pentru-intrarea
   Năpraznicei urgii; iar ucigașii
   Colea, ’n coloarea crimei lor muiați,
   Și cu pumnalele boite’n sânge.
   Cine puteà dar să se stăpânească,
   Având o inimă spre a iubì,
   Și’n inimă curajul să-și arate
   Iubirea?


LADY MACBETH
         Ha, duceți-mă de-aici!


MACDUFF
   Vedeți de doamna!


MALCOLM (aparte lui DONALBAIN)
           Dar, de ce tăcem?
   Noi cari putem mai mult să ne ’nsușim
   Ăst caz?


DONALBAIN (aparte lui MALCOLM)
       Ce să vorbim aicea, unde
   Destinul nostru, într’un hâu ascuns,
   Se poate repezì ca să ne ’nhațe?
   Să mergem. Lacrimile noastre nu
   Sunt încă gata.


MALCOLM (aparte lui DONALBAIN)
          Și nici jalea noastră
   Nu-i pregătită spre a se mișcà.


BANQUO
   Vedeți de doamna!
(LADY MACBETH e purtată afară)
             Iar când noi vom fi
   Acoperit a noastră slăbiciune goală
   Ce sufere de frig, să ne ’ntrunim
   Spre-a cercetà mai cu deamănuntul
   Această faptă sângeroasă. Temeri
   Și bănueli ne zguduie. Eu stau
   In mâna mare a lui Dumnezeu,
   Și de acolo voiu luptà ’mpotriva
   Rostului tainic al acestei hâde
   Trădări.


MACBETH
      Eu tot așà.


TOȚI
            Așà noi toți.


MACBETH
   Să mergem ca să ne ’mbrăcăm degrabă;
   Și să ne întrunim în sală.


TOȚI
             Foarte bine.
(Ies toți, afară de MALCOLM și DONALBAIN)
MALCOLM
   Ce ai să faci? Să nu umblăm cu ei:
   A arătà un nesimțit alean
   E pentru omul fals ușoară treabă.
   Eu plec în Anglia.


DONALBAIN
           Eu în Irlanda.
   Această despărțire dintre noi
   Ne va ferì mai bine pe-amândoi.
   Aicea unde suntem, sunt pumnale
   In zâmbetele oamenilor; sânge
   Mai apropiat, e o apropiere
   Mai sângeroasă.


 MALCOLM
        Săgeata ucigașă
   E slobozită, însă n’ a căzut,
   Și drumul cel mai sigur este ținta
   S’o ocolim. Deci să încălicăm,
   Și fără migăloasă «ziua bună»,
   Noi să ne furișăm de-aici. Căci este bine,
   Când milă nu’i, a se furà pe sine.
(Ies)



 

SCENA IV


AFARĂ DIN CASTEL


(Intră ROSS și un Bătrân)


BĂTRÂNUL
   Țin minte bine șaptezeci de ani,
   Și în cuprinsul ăsta am văzut
   Grozave ceasuri, întâmplări ciudate,
   Dar noaptea asta hâdă covârșește
   Tot ce-am pomenit.


ROSS
            Vezi, moșule,
   Cum, supărat de jocul oamenilor,
   Chiar cerul scena lor însângerată
   Le-amenință. E ziuă, după ornic,
   Și totuș noaptea neagră ’nnăbușe
   Fanalul călător[5]. E vlaga nopții,
   Sau e rușinea zilei, dacă bezna
   Ingroapă fața gliei, când lumina
   Cea vie s’ar cădeà să o sărute?


 BĂTRÂNUL
   E nefiresc, ca faptul săvârșit.
   Marția trecută-un șoim în sboru-i falnic
   A fost lovit ș’ucis de-un șorecàr.


ROSS
   Caii lui Duncan — e ciudat dar sigur, —
   Frumoși și iuți, odoare ale rassei,
   Ajunși sălbateci, grajdul lor au spart,
   Și făr’a se supune, au fugit
   Par’că s’ar răsbol cu omenirea.


BĂTRÂNUL
   Și s’au mâncat, se zice, unii p’alții.


ROSS
   Da, spre uimirea ochilor mei, care
   Văzură asta. — Vine bunul Macduff.
(Intră MACDUFF)
   Cum merge lumea-acuma?


MACDUFF
              Nu o vezi?


ROSS
   Se știe cine-a săvârșit omorul?


MACDUFF
   Acei pe cari Macbeth i-a ’njunghiat.


ROSS
   Vai, pentru-al cui folos?


MACDUFF
             Au fost năimiți.
   Malcolm și Donalbain, fiii lui Duncan,
   In taină au fugit, ceeace aruncă
   Pe ei prepusul faptei.


ROSS
           Și aceasta
    E împotriva firii. O, tu râvnă
   Risipitoare, ce’și înghite singur
   Mijloacele de traiu! — De bună seamă
   Domnia dar va fi a lui Macbeth?


MACDUFF
   E și ales și a plecat la Scone[6]
   Spre-a fi încoronat.


ROSS
           Și unde-i trupul
   Lui Duncan?


MACDUFF
        Ei l’au dus la Colmekile[7],
   Mormântul sacru al strămoșilor,
   Și-al oaselor lor paznic.


ROSS
            Vii la Scone?


MACDUFF
   Nu, vere, merg la Fife.


ROSS
           Dar eu merg colo.


MACDUFF
   Ți-urez să vezi tot bine rostuit,
   Ca nu cumva a noastră veche haină
   Să pară mai ușoară ca cea nouă.


ROSS
   Rămas bun, moșule.


BĂTRÂNUL
   Domnul cu voi și cu toți cei ce-aici
   Din rău fac bine, din dușmani amici.
(Ies)










	↑ Sextus Tarquinius, fiul lui Tarquinius Superbus, râvni pe Lucreția, soția lui Tarquinius Collatinus.

	↑ Care va scădeà prețul grânelor. In 1606 prețul grânelor erà foarte scăzut în Anglia.

	↑ Equivocator = jesuit. Aluziune la jesuitul Garner, care ’și ziceà Farmer (arendaș) și în procesul din 1606 a mărturisit că a păcălì e un drept divin.

	↑ Aluziune la obiceiul de a imità moda franțuzească.

	↑ Soarele.

	↑ Orașul unde se încoronau Regii Scoției.

	↑ Sf. Columban, pe insula Iona.







Aspect 2


ACTUL III

SCENA I


FORESS. — ODAIE IN PALAT


(BANQUO)


BANQUO
   O, ai dar: Rege, Cawdor, Glamis, tot,
   Cum vrăjitoarele ți-au prorocit,
   Și teamă mi-e că pentru asta ai
   Jucat un joc mârșav. Dar ți s’a zis
   Că nu va trece la urmașii tăi,
   Și că voiu fi eu tată și tulpină
   A multor regi. Dac’adevăr spun ele —
   Cum s’a vădit, Macbeth, pe seama ta —
   Atunci de s’au adeverit la tine,
   De ce n’ar fi oracoli pentru mine,
   ’Nălțând speranța mea? — Tăcere! — Vine!
(Fanfară. Intră MACBETH, ca Rege; LADY MACBETH, ca Regină; LENNOX, ROSS, LORZI, Doamne și suita)
MACBETH
   Ah, iată pe fruntașul nostru oaspe!


LADY MACBETH
   O, dacă noi l’am fi uitat pe dânsul,
   Erà un gol la sărbătoarea noastră,
   Și’n toate o nepotrivire.


MACBETH
              Noi
    Avem diseară un ospăț solemn,
   La care te rugăm să fii de față.


BANQUO
   Imi poate poruncì Măria Ta,
   De care datoria mea mă leagă
   C’un legământ în veci nedesfăcut.


MACBETH
   Au ieși călare azi dup’amiază?


BANQUO
   Da, bunul meu stăpân.


MACBETH
   Altfel am fi dorit consiliul tău,
   In totdeauna bun și cu folos,
   La chibzueala de-astăzi. Dar rămâne
   De mâine. Și departe călărești?


BANQUO
   Cât cere s’umplu vremea între-acum
   Și cină. Dacă calul n’umblă bine,
   Va trebuì ca nopții să ’mprumut
   Un ceas sau două.


MACBETH
            Nu lipsì la masă.


BANQUO
   Nu voiu lipsì, Măria Ta.


MACBETH
   Aflăm că verii noștri sângeroși
   S’au așezat în Anglia și Irlanda;
   Departe de-a mărturisì mârșavul
   Lor paricid, ei umple lumea cu
   Scorniri ciudate: dar despre-asta mâine,
   Când o afacere de Stat va cere
   A noastră chibzueală. — Pleacă dar.
   Rămas bun. Merge Fleance cu tine?

